Ministère de l'économie
De Wirtschaftsministère, offiziell Ministère de l'économie, ass e Ministère zu Lëtzebuerg deen zoustänneg ass fir d'Wirtschaftspolitik vum Land ëmzesetzen, grad wéi fir Mëttelklass an den Tourismus.

Allgemenges 
Fir d'Wirtschaftspolitik vun der Regierung ëmzesetzen, hëlt de Ministère strateegesch Decisiounen a këmmert sech drëm, déi néideg Instrumenter fir d'Dynamik a fir eng nohalteg Entwécklung vun der nationaler Ekonomie ze schafen.

En ass zoustänneg fir d'allgemeng Wirtschaftspolitik (Kompetitivitéit an Opschwong, Bannemaart, industriell Politik), d'allgemeng Politik vun den Entreprisen, d'Gesellschaftsverantwortung vun den Entreprisen, Ënnerstëtzung, d'Entwécklung an d'Diversifizéierung vun der Ekonomie.

Do dernieft këmmert e sech ëm de Aussenhandel, d'Fuerschung an d'Innovatiounen, d'intellektuell Proprietéit, d'Raumfaartpolitik an de Pavillon maritime.

An d'Attributioune vum Wirtschaftsministère falen och d'Beräicher vun der Mëttelklass an dem Tourismus.

Kompetenz vum Ministère 
D'Beräicher, Servicer a Verwaltungen déi ënnert d'Kompetenz vum Wirtschaftsministère falen, sinn am Arrêté grand-ducal vum 28. Mee 2019 festgehalen. Dozou gehéieren ë. a.:

 Statec,
 Observatoire vun der Kompetitivitéit,
 Observatoire fir d'Festleeë vun de Präisser,
 Drëtt industriell Revolutioun,
 Handelskummer,
 Société nationale de crédit et d'investissement,
 Technoport,
 Post Luxembourg,
 Luxtrust.

D'Zoustännegkeet vum Minister fir d'Mëttelklass begräift:

 d'allgemeng Politik fir déi kleng a mëttelgrouss Entreprisen (Classes moyennes), den Handel, d'Handwierk, den Horeca-Secteur a fir verschidde fräi Beruffer.
 Handelsermächtegungen,
 Ëffnungszäite vun de Butteker,
 Foiren a professionell Ausstellungen,
 Relatioune mat der Handwierkerkummer.

D'Zoustännegkeet vum Tourismusminister ëmfaasst:

 allgemeng Politik vum Tourismus,
 Fërderung vum Tourismus,
 touristesch Infrastrukturen, z. B. Wander- a Vëlosweeër,
 den Office national du tourisme,
 Kongresser a Seminairen,
 Tourismusbüroen am Ausland,
 grenziwwergräifend Zesummenaarbecht am Tourismus,
 d'Agence Luxembourg Congrès,
 Luxexpo, 
 Luxembourg Convention Bureau.

Historique vum Wirtschaftsministère 
Iwwer d'Jore war de Ressort vun der Ekonomie deels mat anere Ressorte kombinéiert an den Numm vum Ministère huet deementspriechend gewiesselt:

 1964 - 1969 : Ministre de l'économie nationale et de l'énergie
 1969 - 1977 : Ministre de l'économie nationale, des classes moyennes et du tourisme
 1977 - 1989 : Ministre de l'économie nationale et des classes moyennes 
 1989 - 2004: Ministre de l'économie
 2004 - 2013: Ministre de l'économie et du commerce extérieur
 zanter 2013 : Ministère de l'économie

Kuckt och 
 Regierung (Lëtzebuerg)
 Lëscht vun de lëtzebuergesche Wirtschaftsministeren
 Lëscht vun de lëtzebuergeschen Tourismusministeren

Um Spaweck 

 De Ministère op gouvernement.lu, der Websäit vun der Regierung 

Ministèren zu Lëtzebuerg